即此醉残花,便同尝腊酒。 怅望送春杯,殷勤扫花帚。
谁为驻东流,年年长在手? 题安州浮云寺楼寄湖州张郎中 去夏疏雨余,同倚朱栏语。 当时楼下水,今日到何处? 恨如春草多,事与孤鸿去。
楚岸柳何穷,别愁纷若絮。 题宣州开元寺 寺置于东晋时。
南朝谢朓城,东吴最深处。 亡国去如鸿,遗寺藏烟坞。
楼飞九十尺,廊环四百柱。 高高下下中,风绕松桂树。
青苔照朱阁,白鸟两相语。 溪声入僧梦,月色晖粉堵。
阅景无旦夕,凭栏有今古。 留我酒一樽,前山看春雨。
村行 春半南阳西,柔桑过村坞。 袅袅垂柳风,点点回塘雨。
蓑唱牧牛儿,篱窥茜裙女。 半湿解征衫,主人馈鸡黍。
过华清宫绝句三首 长安回望绣成堆,山顶千门次第开。 一骑红尘妃子笑,无人知是荔枝来。
新丰绿树起黄埃,数骑渔阳探使回。 [帝使中使辅璆琳探禄山反否,璆琳受禄山 金,言禄山不反。
] 霓裳一曲千峰上,舞破中原始下来。 万国笙歌醉太平,倚天楼殿月分明。
云中乱拍禄山舞,风过重峦下笑声。 少年行 连环羁玉声光碎,绿锦蔽泥虬卷高。
春风细雨走马去,珠落璀璀白罽袍。 江南春绝句 千里莺啼绿映江,水村山郭酒旗风。
南朝四百八十寺,多少楼台烟雨中。 将赴宣州留题扬州禅智寺 故里溪头松柏双,来时尽日倚松窗。
杜陵隋苑已绝国,秋晚南游更渡江。 题宣州开元寺水阁阁下宛溪夹溪居人 六朝文物草连空,天淡云闲今古同。
鸟去鸟来山色里,人歌人哭水声中。 深秋帘幕千家雨,落日楼台一笛风。
惆怅无因见范蠡,参差烟树五湖东。 宣州送裴坦判官往舒州时牧欲赴官归京 日暖泥融雪半销,行人芳草马声骄。
九华山路云遮寺,清弋江村柳拂桥。 君意如鸿高的的,我心悬旆正摇摇。
同来不得同归去,故国逢春一寂寥。 句溪夏日送卢霈秀才归王屋山将欲赴举 野店正纷泊,茧蚕初引丝。